TELEPÜLÉSKÉPI ELJÁRÁSOK

A településképi eljárások bizonyos szabályait magasabb szintű jogszabályok (a magyar építészetről szóló 2023. évi C. törvény (a továbbiakban: Méptv.), a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (továbbiakban: Korm. R.)) tartalmazzák, a helyi rendeletben az alkalmazási körök és egyes működési és eljárási szabályok kerültek megállapításra. Herceghalom Község Önkormányzatának Képviselő-testülete e tárgyban megalkotta a Herceghalom Község településképének védelméről szóló 1/2018. (II.18.) önkormányzati rendeletét (a továbbiakban: Tkr.).

A településképi bejelentési eljárás, a hatósági bizonyítvány, illetve a szakmai konzultáció iránti kérelmek (kivéve az egyszerű bejelentést megelőző kötelező szakmai konzultációt) a szükséges mellékletekkel együtt elektronikus úton vagy – természetes személy esetén – papír alapon, írásban terjeszthetők elő. Az egyszerű bejelentést megelőző szakmai konzultáció iránti kérelmet kizárólag elektronikus formában lehet benyújtani. A véleményezési eljárás lefolytatásához a kérelmező a véleményezendő építészeti-műszaki dokumentációt és a kérelmet az ÉTDR-en keresztül nyújtja be

A településképi eljárásokat szabályozó jogszabályok (Méptv., Korm. R. és a Tkr.), továbbá a kérelmek benyújtásához szükséges nyomtatványok a honlapon elérhetők és letölthetők. Az ügyintézéssel kapcsolatban a Herceghalomi Polgármesteri Hivatal (2053 Herceghalom, Gesztenyés út 13.telefon: 06-23-530-560) ad bővebb tájékoztatást.

SZAKMAI KONZULTÁCIÓ
A települési önkormányzat kérelemre a településképi követelményekről, a településképi követelmények érvényesülésével összefüggésben a hatályos rendezési tervben és a közterület-alakítási tervben foglalt előírásokról - a kérelem beérkezésétől számított 15 napon belül - szakmai konzultációt és ezen belül szakmai tájékoztatást biztosít.
A szakmai konzultáció írásbeli. A szakmai konzultáció iránt a Tkr. 7. melléklete szerinti kérelmet kell benyújtani a főépítészhez. A kérelemhez – a kérelem tárgyától függően – építészeti-műszaki dokumentációt kell mellékelni. A főépítész a konzultációról elektronikus úton értesíti a kérelmezőt.
A főépítész emlékeztetőben rögzíti javaslatait és nyilatkozatait, amelyeket írásbeli konzultáció esetén a kérelem beérkezésétől számított 15 napon belül megküld a kérelmező részére.
Kötelező az írásbeli szakmai konzultáció az egyszerű bejelentést megelőzően.

TELEPÜLÉSKÉPI VÉLEMÉNYEZÉSI ELJÁRÁS
Településképi véleményezési eljárás lefolytatása minden építésügyi hatósági engedélyhez kötött építési tevékenység esetén, az építési engedélyezési eljárás lefolytatását megelőzően szükséges, ha a területi építészeti tervtanácsnak vagy az Országos Építészeti Tervtanácsnak nincs hatásköre. A kérelemhez csatolt építészeti műszaki tervdokumentációt a helyi tervtanács véleményezi.
Az eljárás részletes szabályait a Méptv. 98. §-a és a Korm. R. 44. § és 45. §-a tartalmazza.
 
TELEPÜLÉSKÉPI BEJELENTÉSI ELJÁRÁS
Településképi bejelentési eljárás lefolytatása szükséges a Tkr. szerinti tevékenységek megkezdését megelőzően, amennyiben a tevékenység végzője nem az Önkormányzat, és a tevékenység végzése építésügyi hatósági engedélyhez, egyszerű bejelentéshez, örökségvédelmi engedélyhez vagy örökségvédelmi bejelentéshez nem kötött.
A településképi bejelentési eljárás az ingatlan tulajdonosa által, a Korm. R. 46. § szerint benyújtott bejelentésre indul. A bejelentéshez a Tkr. 8. melléklete szerinti formanyomtatványt kell alkalmazni. 
A bejelentett tevékenység a bejelentés alapján megkezdhető, ha az önkormányzat a tevékenység végzését a bejelentést követő 15 napon belül tudomásul vette és nem tiltja meg.
A településképi bejelentési eljárás keretében a jegyző önkormányzati jogkörben jár el, döntésével szemben a Képviselő-testülethez lehet fellebbezni. Az önkormányzat ellenőrzi a bejelentési kötelezettség teljesítését és a bejelentett tevékenység folytatását. Ha az önkormányzat az ellenőrzés során a bejelentés megtételének elmulasztását észleli, kérelemre az utólagos bejelentést – ha annak feltételei adottak – tudomásul veszi, egyúttal minimum 50.000,- Ft, maximum 1.000.000,- Ft településkép-védelmi bírságot is kiszab.
 
HATÓSÁGI BIZONYÍTVÁNY
A jegyző kérelemre, amennyiben az építmény az országos építésügyi követelményeknek és a helyi építési szabályzatnak megfelel, szükség szerint helyszíni szemle alapján - az ingatlan-nyilvántartásban történő átvezetés céljából - rendeltetést is igazoló hatósági bizonyítványt állít ki arról, hogy az építési engedélyhez, egyszerű bejelentéshez vagy örökségvédelmi bejelentéshez nem kötött, 2012. december 31. után épített építmény felépült.
Ha a rendeltetésváltozás megfelel az országos, valamint a helyi építési követelményeknek és a jegyző a településképi bejelentést tudomásul vette, az ingatlan-nyilvántartásban történő átvezetés céljából az önkormányzat kérelemre 15 napon belül hatósági bizonyítványt állít ki az építmény, valamint az építményen belüli önálló rendeltetési egység rendeltetésének módosításáról és új rendeltetéséről, valamint az építmény rendeltetési egységei számának megváltozásáról és az önálló rendeltetési egységek új számáról.
Fenti eljárások illeték- és szolgáltatási díjmentesek.
TELEPÜLÉSKÉPI KÖTELEZÉSI ELJÁRÁS
A jegyző kötelezési eljárást folytat le, és szükség esetén kötelezést bocsát ki a Méptv. 100. § szerint.
A jegyző kötelezési eljárást folytathat le a településkép igényes alakítása és védelme érdekében, a településképet rontó vagy gondozatlan állapotok megszüntetésére, ha az építmény és környezete műszaki, esztétikai állapota vagy annak használati módja nem felel meg a Tkr. előírásainak, különösen, ha az építmény műszaki állapota nem megfelelő, homlokzati elemei hiányosak, töredezettek, színezése lekopott, az építmény megjelenése, színezése az egységes és harmonikus városképet lerontja, az építési övezetre előírt zöldfelületi kialakítás, parkoló-fásítás, növényzettelepítés nem megfelelően vagy nem valósult meg, hiányos, vagy az elpusztult növényzet pótlása nem történt meg, a telek szabad területét nem a terület-felhasználási előírásoknak megfelelően használják.
Településképi kötelezés esetén településkép-védelmi bírság kiszabásának van helye. A bírság összege a Méptv. 100. §-a alapján kerül meghatározásra, figyelembe véve a közigazgatási szabályszegések szankcióiról szóló törvény rendelkezéseit.

